“บล.โกลเบล็ก” อัพกำไร DOD ปีนี้แตะ 359 ลบ. รับยอดขายโตกระฉูด ลุ้นวิ่งเป้าใหม่ 17.50 บ.
"บล.โกลเบล็ก" อัพกำไร DOD ปีนี้โตแตะ 359 ลบ. รับยอดขายพุ่งกระฉูด ลุ้นวิ่งเป้าใหม่ 17.50 บ. อัพไซด์พุ่ง 29%
17 ก.ย. 2561

บริษัทหลักทรัพย์โกลเบล็ก จำกัด ระบุในบทวิเคราะห์ ปรับคำแนะนำหุ้น DOD เป็น “ซื้อ” จากเดิม “ซื้อเมื่ออ่อนตัว” พร้อมปรับราคาเป้าหมาย 17.50 บาทต่อหุ้นจากเดิม 12.30 บาทต่อหุ้น และยังปรับประมาณการกำไรสุทธิปี 61 เป็น 359 ล้านบาท เพิ่มขึ้นจากเดิม 43% หลังจากบริษัทสามารถสร้างยอดขายในไตรมาส 2/61 เติบโตได้ต่อเนื่องจากไตรมาส 1/61 จึงปรับประมาณการรายได้รวมทั้งปีเพิ่มขึ้นราว 22% สู่ 754 ล้านบาท และสมมติฐานอัตรากำไรขั้นต้นที่ราว 61%
นอกจากนี้คาดสัดส่วนค่าใช้จ่ายในการขายและบริหารต่อรายได้รวม ที่ลดลงอย่างมีนัยสำคัญจาก 20% สู่ 13% เนื่องจากค่าใช้จ่ายในการบริหารเพิ่มขึ้นในสัดส่วนที่น้อยกว่ารายได้รวม ส่งผลให้คาดการณ์กำไรสุทธิปี 61 อยู่ที่ 359 ล้านบาท เพิ่มขึ้นจากประมาณการเดิม 43%
อีกทั้งยังมีมุมมองเชิงบวกหลังจากรับฟังผู้บริหารในงาน Opportunity Day พบว่ามีลูกค้ารายใหม่ติดต่อว่าจ้างผลิตสินค้าเพิ่มเข้ามา โดยอยู่ในขั้นตอนการขอขึ้นทะเบียนอย. ซึ่งคาดจะสามารถเริ่มผลิตได้ในช่วงปลายไตรมาส 3  ในส่วนโรงงานสกัดวัตถุดิบแห่งที่ 2 ถือเป็นเจ้าแรกในไทยที่มีการสกัดสารโดยใช้ CO2 ในเชิงพาณิชย์ หลังจากลงนามร่วมมือกับกรมการแพทย์แผนไทยและการแพทย์ทางเลือก ซึ่งจะช่วยลดต้นทุนของบริษัทในระยะยาว  และสามารถสกัดสมุนไพรไทยเพื่อใช้ในประเทศและเพื่อส่งออกได้
อนึ่ง ราคาหุ้น บริษัท ดีโอดี ไบโอเทค จำกัด (มหาชน) หรือ DOD ปิดตลาดเช้านี้ (17 ก.ย.) อยู่ที่ 13.60 บาท บวก 0.10 บาท หรือ 0.74% สูงสุดที่ 13.80 บาท ต่ำสุดที่ 13.40 บาท ด้วยมูลค่าซื้อขาย 40.22 ล้านบาท จึงส่งผลให้มีอัพไซด์จากราคาเป้าหมายที่ 17.50 บาท อยู่ 28.67%